รัฐบาลไทย-ข่าวทำเนียบรัฐบาล-รมช.มท.เป็นประธานพิธีปิดศูนย์อำนวยการป้องกันและลดอุบัติเหตุทางถนน ช่วงเทศกาลปีใหม่ 2562
วันพฤหัสบดีที่ 3 มกราคม 2562
รมช.มท.เป็นประธานพิธีปิดศูนย์อํานวยการป้องกันและลดอุบัติเหตุทางถนน ช่วงเทศกาลปีใหม่ 2562
รมช.มท.เป็นประธานพิธีปิดศูนย์อํานวยการป้องกันและลดอุบัติเหตุทางถนน ช่วงเทศกาลปีใหม่ 2562 สั่งการจังหวัดถอดบทเรียนระดับพื้นที่ พร้อมกําชับดําเนินมาตรการป้องกันและลดอุบัติเหตุทางถนนตลอดทั้งปี เน้นสร้างจิตสํานึก และวินัยจราจร
วันนี้ (3 ม.ค. 62) เวลา 10.30 น. ณ ห้องประชุม 1 อาคาร 3 ชั้น 5 กรมป้องกันและบรรเทาสาธารณภัย นายสุธี มากบุญ รัฐมนตรีช่วยว่าการกระทรวงมหาดไทย เป็นประธานพิธีปิดศูนย์อํานวยการป้องกันและลดอุบัติเหตุทางถนนช่วงเทศกาลปีใหม่ 2562 พร้อมแถลงสรุปผลการดําเนินงานในช่วงระหว่างวันที่ 27 ธันวาคม 2561 - 2 มกราคม 2562 ที่ผ่านมาของการรณรงค์ในการป้องกันและลดอุบัติเหตุทางถนน ภายใต้แนวคิด "ขับรถมีน้ําใจ รักษาวินัยจราจร" เพื่อดูแลความปลอดภัยและอํานวยความสะดวกในการเดินทางให้กับพี่น้องประชาชนใน ช่วงเทศกาลปีใหม่
รัฐมนตรีช่วยว่าการกระทรวงมหาดไทย แถลงข่าวสรุปผลการดําเนินงานของศูนย์ฯ เปิดเผยว่า รัฐบาลได้ให้ความสําคัญและมีความมุ่งหวังที่จะลดความสูญเสียจากอุบัติเหตุทางถนน โดยได้มอบหมายให้ทุกฝ่ายเตรียมพร้อมในการป้องกันและลดอุบัติเหตุทางถนนที่อาจเกิดขึ้น โดยเฉพาะในช่วงเทศกาลปีใหม่ และจากการดําเนินงานของศูนย์อํานวยการความปลอดภัยทางถนน (ศปถ.) ซึ่งมีการบูรณาการการทํางานร่วมกับหน่วยงานภาคีเครือข่าย ทั้งระดับจังหวัด อําเภอ และกรุงเทพมหานคร ตลอดจนเจ้าหน้าที่ผู้ปฏิบัติงานทั้งภาครัฐ เอกชน ท้องถิ่น ท้องที่ กํานัน ผู้ใหญ่บ้าน ผู้นําชุมชน มูลนิธิ อาสาสมัครต่างๆ ตลอดจนภาคประชาสังคม โดยดําเนินการตามแผนบูรณาการป้องกันและลดอุบัติเหตุทางถนนอย่างเข้มข้นและจริงจัง ซึ่งได้รวบรวมสถิติอุบัติเหตุทางถนนจากผลการดําเนินงานในช่วง 7 วัน (27 ธ.ค.61-2 ม.ค.62)เกิดอุบัติเหตุรวม 3,791 ครั้ง มีผู้เสียชีวิตรวม 463 ราย มีผู้บาดเจ็บรวม 3,892 ราย จังหวัดที่ไม่มีผู้เสียชีวิต (ตายเป็นศูนย์)มี 4 จังหวัด ได้แก่ จังหวัดตาก แพร่ สตูล และสมุทรสงคราม อําเภอที่ไม่มีผู้เสียชีวิต จํานวน 587 อําเภอ จังหวัดที่เกิดอุบัติเหตุสะสมสูงสุด ได้แก่ จังหวัดนครศรีธรรมราช 118 ครั้ง จังหวัดที่มีผู้เสียชีวิตสะสมสูงสุด ได้แก่ นครราชสีมา 25 ราย จังหวัดที่มีผู้บาดเจ็บสะสมสูงสุด ได้แก่ นครศรีธรรมราช 137 ราย สาเหตุที่ทําให้เกิดอุบัติเหตุสูงสุด ได้แก่ ดื่มแล้วขับร้อยละ 40.39 ขับรถเร็วเกินกําหนด ร้อยละ 28.30 ยานพาหนะที่เกิดอุบัติเหตุสูงสุด ได้แก่ รถจักรยานยนต์ ร้อยละ 79.64 รถปิคอัพ ร้อยละ 6.95 ส่วนใหญ่เกิดอุบัติเหตุในเส้นทางตรง ร้อยละ 64.89 บนถนนทางหลวง ร้อยละ 39.30 ถนนในอบต./หมู่บ้าน ร้อยละ 34.90 และช่วงเวลาที่เกิดอุบัติเหตุสูงสุด ได้แก่ ช่วงเวลา 16.01 - 20.01 น.ร้อยละ 27.78 มีจํานวนยานพาหนะเรียกตรวจ 5,906,402 คัน และมีผู้ถูกดําเนินคดีตามมาตรการ 10 รสขม. จํานวน 1,164,287 ราย เพิ่มขึ้นจากปีใหม่ที่ผ่านมา 297,263 ราย และผลสถิติเข้ากระบวนการคุมประพฤติ จํานวน 9,453 คดี แยกเป็น คดีขับรถประมาท 44 คดี และคดีตาม พ.ร.บ.จราจรทางบก 9,409 คดี ซึ่งเป็นกรณีคดีขับรถขณะเมาสุรา 8,706 คดี
รัฐมนตรีช่วยว่าการกระทรวงมหาดไทย ได้กล่าวเพิ่มเติมว่า สําหรับภาพรวมสถิติในช่วงเทศกาลปีใหม่ 2562 พบว่า จํานวนการเกิดอุบัติเหตุ ลดลงร้อยละ 2 และผู้บาดเจ็บ ลดลงร้อยละ 3 เมื่อเทียบกับช่วงเวลาเดียวกันจากปีใหม่ที่ผ่านมา ซึ่งสาเหตุหลักของอุบัติเหตุทางถนนยังคงเกิดจากการดื่มแล้วขับ และขับรถเร็ว รวมถึงผู้ใช้รถจักรยานยนต์เป็นกลุ่มที่มีอัตราการเสียชีวิตสูงถึงร้อยละ 79.64 ซึ่ง ศปถ.ได้ประสานจังหวัดบูรณาการสร้างความปลอดภัยทางถนนอย่างต่อเนื่องตลอดทั้งปี โดยให้ผู้ว่าราชการจังหวัดสั่งการนายอําเภอบรรจุเรื่องการป้องกันและลดอุบัติเหตุทางถนนเป็นวาระหนึ่งในการประชุมคณะกรรมการรักษาความมั่นคงและสงบเรียบร้อยอําเภอ พร้อมกําชับให้จังหวัดถอดบทเรียน ตรวจสอบ และวิเคราะห์ข้อมูลสถิติอุบัติเหตุทางถนน เพื่อให้ทราบถึงสาเหตุและปัจจัยเสี่ยงอุบัติเหตุในเชิงลึก รวมทั้งค้นหาปัญหาอุปสรรคและปัจจัยความสําเร็จในการลดอุบัติเหตุทางถนน เพื่อนําไปสู่การกําหนดมาตรการและแนวทางที่เหมาะสมกับสภาพปัญหาอุบัติเหตุทางถนน และลดปัจจัยเสี่ยงที่ครอบคลุมทั้งคน รถ ถนน และสิ่งแวดล้อมในแต่ละพื้นที่ พร้อมบังคับใช้กฎหมายจราจรอย่างเคร่งครัด โดยเฉพาะพฤติกรรมเสี่ยงที่เป็นปัจจัยทําให้เกิดอุบัติเหตุรุนแรง คือขับรถเร็ว ดื่มแล้วขับ และการไม่ใช้อุปกรณ์นิรภัย รวมทั้งเร่งสร้างวินัยจราจรและวัฒนธรรมความปลอดภัยทางถนนในสังคมไทย ภายใต้การประสานพลัง"ประชารัฐ" เพื่อให้ทุกภาคส่วนได้ร่วมขับเคลื่อนการสร้างการสัญจรอย่างปลอดภัย
ทั้งนี้ ศปถ.ขอขอบคุณหน่วยงานทุกภาคส่วนเครือข่ายอาสาสมัครกลุ่มจิตอาสาและเจ้าหน้าที่ผู้ปฏิบัติงานที่ร่วมเป็นส่วนหนึ่งในการอํานวยความสะดวกและสร้างความปลอดภัยแก่พี่น้องประชาชนในการเดินทางด้วยความทุ่มเท เสียสละ อันเป็นผลให้ภาพรวมสถิติอุบัติเหตุทางถนนลดลง
ท้ายนี้ นายสุธี ได้เน้นย้ําให้ทุกภาคส่วนได้ใช้กลไกของศูนย์อํานวยการความปลอดภัยทางถนนที่มีทั้งในระดับจังหวัด อําเภอ และ องค์กรปกครองส่วนท้องถิ่น ร่วมดําเนินการป้องกันและลดอุบัติเหตุทางถนนอย่างจริงจังและต่อเนื่อง ตาม 6 มาตรการหลัก และ 1 มาตรการเสริม เพื่อลดปัจจัยเสี่ยงต่อการเกิดอุบัติเหตุทางถนนให้ครอบคลุมในทุกมิติ โดยมีการบูรณาการการทํางานร่วมกัน เน้นการใช้มาตรการทางด้านสังคมและชุมชนในการสร้างความปลอดภัยทางถนนในระดับพื้นที่/ชุมชน เพื่อเสริมสร้างกลไกการลดอุบัติเหตุทางถนนให้เข้มแข็งและมีประสิทธิภาพมากยิ่งขึ้น รวมทั้งรณรงค์ประชาสัมพันธ์สร้างการรับรู้และความตระหนักให้เกิดจิตสํานึกด้านความปลอดภัยทางถนนผ่านสื่อต่างๆ เพื่อร่วมกันสร้างวัฒนธรรมความปลอดภัยทางถนนให้เกิดขึ้นอย่างยั่งยืนต่อไป